ນາຍົກ ລມຕ ອີຣັກ ສັ່ງຢຸດ ການໂຈມຕີທາງອາກາດ ຕໍ່ພົນລະເຮືອນ ໃນເຂດ ຂອງພວກລັດອິສລາມ
ແຕ່ກອງທັບອີຣັກ ຈະສືບຕໍ່ ທຳການໂຈມຕີທາງພາກພື້ນດິນ ຕໍ່ພວກກະບົດຕໍ່ໄປ.
ນາຍົກລັດຖະມົນຕີ Haider al-Abadi ແຫ່ງອີຣັກ ສັ່ງໃຫ້ ກອງທັບອາກາດຂອງປະເທດ ຢຸດທຳການໂຈມຕີໃສ່ເຂດ ຕ່າງໆທີ່ພົນລະເຮືອນອາໄສຢູ່ ທີ່ຢູ່ໃຕ້ການຄອບຄອງຂອງ ກຸ່ມກໍ່ການຮ້າຍຫົວຮຸນແຮງລັດອິສລາມນັ້ນ ທ່ານ Abadi ກ່າວວ່າ ພວກຫົວຮຸນແຮງກຳລັງໃຊ້ພົນລະ ເຮືອນເປັນເຄື່ອງກຳບັງ ແລະການເສຍຊີວິດຂອງພວກທີ່ ໄດ້ຮັບເຄາະຮ້າຍທີ່ບໍ່ມີຄວາມຜິດຫຍັງ ຈະຕ້ອງຖືກປ້ອງ ກັນໄວ້ ທ່ານເວົ້າວ່າ ທ່ານໄດ້ອອກຄຳສັ່ງໃຫ້ຢຸດການໂຈມ ຕີທາງອາກາດໃນວັນພະຫັດຜ່ານມານີ້ ນາຍົກລັດຖະມົນຕີ ກ່າວຕື່ມວ່າ ກອງທັບອີຣັກຈະສືບຕໍ່ດຳເນີນການໂຈມຕີທາງພາກພື້ນດິນ ຕໍ່ພວກກະບົດ ທີ່ໄດ້ເຂົ້າຄວບຄຸມພື້ນທີ່ອັນກ້ວາງໃຫຍ່ໆຫຼາຍແຫ່ງໃນພາກເໜືອແລະພາກຕາເວັນຕົກຂອງອີຣັກນັ້ນ ໃນຂະນະດຽວກັນ ກຳລັງທະຫານສະຫະລັດ ກໍສືບຕໍ່ໂຈມຕີທາງອາ ກາດຕໍ່ພວກກຸ່ມລັດອິສລາມ 2 ບັ້ນ ໃນວັນສຸກຜ່ານມານີ້ ໃກ້ກັບເຂື່ອນ Mosul ກະຊວງປ້ອງກັນປະເທດສະຫະລັດ ກ່າວວ່າ ການໂຈມຕີໃນ ມື້ວານນີ້ ໄດ້ທຳລາຍຖານຍິງປືນໃຫຍ່ແຫ່ງນຶ່ງ ແລະລົດຕິດອາວຸດຄັນນຶ່ງຂອງພວກເຂົາ ທ່ານ Nickolay Mladenov ຜູ້ຕາງໜ້າສະຫະປະຊາຊາດໃນອີຣັກ ໄດ້ກ່າວຊົມເຊີຍ ການເຄື່ອນໄຫວຂອງນາຍົກລັດຖະມົນຕີ Abadi ໂດຍ ເວົ້າວ່າ ສະຫະປະຊາຊາດກ່າວວ່າ ປະຊາຊົນຈຳນວນ 1 ລ້ານ 8 ແສນຄົນໄດ້ຍົກຍ້າຍອອກຈາກບ້ານເຮືອນໄປຢູ່ບ່ອນອື່ນໃນອີຣັກ ນັບແຕ່ພວກຫົວຮຸນແຮງເລີ້ມທຳການໂຈມຕີທຳລາຍລ້າງຜານຂອງພວກເຂົາ ຕັ້ງແຕ່ເດືອນມັງກອນຕົ້ນປີນີ້ມາ